Vizita në Rusi e kryeministrit grek
Rusia tundon Greqinë nëpërmjet tregëtisë, por nuk ofron asnjë ndihmë
Ndërkohë që Greqia vazhdon negocimin e vështirë me kreditorët e saj evropianë, vizita në Moskë e Kryeministrit Alexis Tsipras shikohet si një përpjekje për të forcuar pozitat nëpërmjet afrimit me Moskën. Duke mirëpritur udhëheqësin grek, Presidenti rus Vladimir Putin theksoi se Greqia u shtrëngua nga BE-ja të votojë në favor të sanksioneve kundër Moskës pas ndërhyrjes në Ukrainë. Megjithëse dy udhëheqësit diskutuan rreth tregëtisë, nuk pati asnjë premtim nga Rusia për ndihmë financiare. Tani që Greqia po rrezikon një falimentim financiar, pati spekulime se Kryeministri Tsipras pati shkuar në Moskë për të kërkuar ndihmë. Por, Presidenti rus tha se kjo nuk ishte e vërtetë. Të dy udhëheqësit thanë se dëshirojnë të rikthejnë marrëdhëniet tregëtare, të cilat kanë ranë në nivelin 40% pas vendosjes së sanksioneve të BE-së. Por, zoti Putin tha se nuk do të përpiqet të shfrytëzojë krizën e tanishme ekonomike të Greqisë. Greqia vazhdon negocimin e vështirë me kreditorët evropianë dhe FMN-në, të cilët kërkojnë reforma më të thella ekonomike në shkëmbim të paketës 260 miliardë dollarëshe të shpëtimit. Flirtimi i Athinës me Moskën është pjesë e lojës, thotë Andrew Foxall i grupit të politikave “Henry Jackson Society”. BE-ja e ka paralajmëruar Greqinë të mos prishë solidaritetin evropian kundër ndërhyrjes ushtarake të Rusisë në Ukrainë. Zoti Foxall thotë se Athina po luan një lojë të rrezikshme. Investimet e huaja janë tepër të nevojshme për të balancuar financat e Greqisë, thotë Emmanuel Karagiannis, i King’s College në Londër. Presidenti Putin ka nënshkruar tashmë marrëveshje me disa vende të Evropës lindore. Greqia, Hungaria, dhe Serbia kanë miratuar një plan për një naftësjellës rus nëpërmjet Turqisë. Moska i ka dhënë Qipros një hua prej 2,5 miliardë dollarësh, dhe ka njoftuar se mund të heqë embargon ndaj importeve bujqësore nga disa vende të Evropës lindore, anëtare të BE-së. Sidoqoftë, analistët thonë se ndikimi i Rusisë kufizohet prej krizës së saj financiare, dhe Moska nuk mundet të ofrojë veçse një ndihmë të kufizuar për ekonomitë në vështirësi të Evropës.